## ****อย. ร่วมมือ TikTok ควบคุมโฆษณาผิดกฏหมายเชิงรุก เริ่มแล้ววันนี้****

อย. จับมือ TikTok เสริมความเข้มแข็งในการจัดการโฆษณาและขายผลิตภัณฑ์สุขภาพผิดกฎหมาย  
บนออนไลน์เชิงรุกผ่านระบบดิจิทัล เพื่อแจ้งระงับหรือปิดกั้นการโฆษณาผิดกฎหมาย เริ่มใช้อย่างเป็นทางการ   
14 พฤศจิกายน 2567 นี้

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) มีภารกิจสำคัญในการคุ้มครองผู้บริโภคด้านผลิตภัณฑ์สุขภาพ ได้แก่ อาหาร ยา เครื่องสำอาง เครื่องมือแพทย์ผลิตภัณฑ์สมุนไพร วัตถุอันตรายฯ และยาเสพติด โดยควบคุม กำกับดูแล  
ทั้งก่อนออกสู่ตลาดและหลังออกสู่ตลาด รวมถึง การโฆษณา ซึ่งปัจจุบันพบมีการโฆษณาผิดกฎหมายผ่านแพลตฟอร์มออนไลน์จำนวนมาก จึงต้องอาศัยความร่วมมือของแพลตฟอร์มและผู้ขายร้านค้าออนไลน์ จึงได้ร่วมมือกับ แพลตฟอร์ม TikTok ในการจัดการโฆษณาและการขายผลิตภัณฑ์สุขภาพผิดกฎหมายบนช่องทางออนไลน์ ซึ่งทางแพลตฟอร์มได้ให้ความร่วมมือในการวางแนวทางปฏิบัตเพื่อให้ อย. สามารถดำเนินการแจ้งระงับหรือปิดกั้นการโฆษณาและการขายผลิตภัณฑ์สุขภาพที่ฝ่าฝืนกฎหมายผ่านระบบดิจทัล เพื่อความรวดเร็วในการคุ้มครองผู้บริโภคเชิงรุก โดย อย. ได้นำร่องใช้งานระบบดังกล่าวกับทาง TikTok เพื่อใช้ช่องทางพิเศษในการควบคุมเนื้อหาที่ละเมิดกฏหมายผ่านระบบ TSET (TikTok Safety Enforcement Tool) ซึ่งสามารถตรวจสอบความโปร่งใสผ่านรายงาน [Government Removal Requests Report](https://www.tiktok.com/transparency/en/government-removal-requests-2023-2) รวมไปถึงใช้เป็นช่องทางในการจัดส่งข้อมูลผู้ขายร้านค้าออนไลน์ที่กระทำผิดให้กับ อย. เพื่อดำเนินคดีตามกฎหมาย ซึ่งจะช่วยลดขั้นตอนและระยะเวลาในการจัดการปัญหาโฆษณาผิดกฎหมายให้เหลือเพียง 7 วัน และสามารถติดตามตัวผู้กระทำผิดมารับโทษตามกฎหมายได้อย่างรวดเร็วมากขึ้น โดยจะเริ่มใช้งานระบบดังกล่าว ตั้งแต่บัดนี้เป็นต้นไป

อย. พร้อมสนับสนุนทุกแพลตฟอร์มออนไลน์ในการจัดทำระบบร่วมกัน เพื่อให้เกิดการโฆษณาและการขายสินค้าออนไลน์ที่ถูกต้องตามกฎหมาย เสริมสร้างเศรษฐกิจของประเทศ และในขณะเดียวกันต้องคุ้มครองให้ผู้บริโภคได้รับความปลอดภัย จากการบริโภคผลิตภัณฑ์สุขภาพ ไม่ตกเป็นเหยื่อของการโฆษณาที่เกินจริง โอ้อวด หลอกลวง และทำให้เข้าใจผิดในสาระสำคัญว่าผลิตภัณฑ์เหล่านั้นทำได้ตามที่อวดอ้างโฆษณา

**วันที่เผยแพร่ข่าว 15 พฤศจิกายน 2567 ข่าวแจก 38 / ปีงบประมาณ พ.ศ. 2568**